དེ་བཞིན་༧གོང་ས་མཆོག་གིས་འཛམ་གླིང་སྤྱི་ལ་ཆོས་ལུགས་ལ་མ་བརྟེན་པའི་བཟང་སྤྱོད་ཀྱི་དགེ་མཚན་ཆེ་སྐོར་ཐོག་གསུང་དོན་དུ་འཛམ་གླིང་ཞི་བདེ་ཞེས་མི་ཚང་མས་བཤད་ཀྱི་ཡོད་པ་རེད།ཞི་བདེ་ཟེར་དུས་ནང་གི་ཞི་བདེ་ཞིག་དགོས་རེད་མ་གཏོགས་སེམས་ནང་འདོད་ཆགས་དང་ཞེ་སྡང་།ང་རྒྱལ་དེ་རྣམས་ཤུགས་ཆེ་ཡོད་བཞིན་དུ་ཞི་བདེ་ཡོང་ཟེར་བ་ཁག་པོ་རེད།དམིགས་བསལ་ཆོས་དད་མེད་མཁན་ཚོ་ཡིནའང་སེམས་ཁམས་རིག་པ་ཞེས་འགྲེལ་བཤད་བརྒྱག་རྒྱུ་ཆོས་ཀྱི་སྐད་ཆ་མིན་པ་དང་ཚད་མ་རིག་པའི་ཐོག་ནས་སེམས་ལ་ཞི་བདེ་ཡོད་ན་ལུས་པོ་བདེ་ཐང་ཡོང་གི་ཡོད་པ་དེ་ཚན་རིག་པས་བཤད་ཀྱི་ཡོད།དེར་བརྟེན་ཆོས་ལུགས་ལ་མ་བརྟེན་པའི་བཟང་སྤྱོད་ཞེས་བཤད་ཡོང་སྐབས་འཛམ་གླིང་ཚང་མར་ཁྱབ་ཐུབ་རྒྱུ་ཞིག་རེད།ང་ཚོའི་སེམས་ཁམས་རིག་པའི་སྐོར་དང་ཆགས་སྡང་གི་བློར་གཉེན་པོ་བསྟེན་སྟངས་འདི་ཡོང་ས་རྒྱ་གར་ནས་རེད།ནང་པའི་གཞུང་ནས་བྱུང་བ་ཞིག་ཡིན་ཡང་གཞན་ལ་འཆད་སྐབས་དམིགས་བསལ་ཆོས་དང་མ་འབྲེལ་བའི་ཐོག་ནས་བཤད་རྒྱུ་ཞིག་རེད།འཛམ་བུ་གླིང་འདིའི་སྟེང་མི་དུང་ཕྱུར་བདུན་ཅུ་ཙམ་ཞིག་ཡོད།མི་དུང་ཕྱུར་བདུན་ཅུ་ཡོད་ཁོངས་ནས་ཆོས་དད་མེད་མཁན་དུང་ཕྱུར་བཅུ་ཙམ་ཡོད་པ་བཤད་ཀྱི་ཡོད།ང་རང་ཚོའི་དམིགས་བསལ་ཆོས་དང་མ་འབྲེལ་བའི་བཟང་སྤྱོད་ཐོག་ནས་ཕྱིན་པ་ཡིན་ན་འགྲོ་བ་མི་རིགས་ཀུན་ལ་ཁྱབ་ཐུབ་རྒྱུ་རེད་ཅེས་གསུངས་ཡོད་འདུག